Fælles holdning (EF) nr. 11/2003

fastlagt af Rådet den 16. december 2002

med henblik på vedtagelse af Europa-Parlamentets og Rådets direktiv 2003/.../EF af...om typegodkendelse af landbrugs- og skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer og om ophævelse af direktiv 74/150/EØF

(2003/C 84 E/01)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Det er i forbindelse med harmoniseringen af godkendelsesprocedurerne blevet nødvendigt at bringe bestemmelserne i Rådets direktiv 74/150/EØF af 4. marts 1974 om tilnærmelse af medlemsstaternes lovgivning vedrørende visse dele og specifikationer for landbrugs- og skovbrugshjultraktorer(4) på linje med bestemmelserne i Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(5) og i Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer(6).

(2) Eftersom direktiv 74/150/EØF begrænser anvendelsesområdet for proceduren for EF-typegodkendelse til kun at gælde landbrugs- og skovbrugshjultraktorer, er det ligeledes nødvendigt at udvide anvendelsesområdet til andre klasser af landbrugs- og skovbrugskøretøjer. Nærværende direktiv er således et første skridt hen imod regulering af andre motordrevne landbrugskøretøjer.

(3) Der bør ligeledes tages højde for, at der bør indføres en undtagelsesprocedure for visse køretøjer, der fremstilles i et begrænset antal, køretøjer, der er de sidste i en serie, eller køretøjer, der svarer til et teknisk niveau, som ikke er dækket af noget særdirektiv.

(4) Eftersom nærværende direktiv bygger på princippet om fuldstændig harmonisering, bør EF-typegodkendelsen først gøres obligatorisk efter en passende frist, således at fabrikanterne af disse køretøjer får mulighed for at tilpasse sig de nye harmoniserede procedurer.

(5) Det er som følge af Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("Overenskomst af 1958 som revideret")(7), nødvendigt at overholde de forskellige internationale regler, som Fællesskabet har tilsluttet sig. Det er ligeledes nødvendigt at harmonisere visse prøvninger med de regulativer, der er fastlagt af Organisationen for Økonomisk Samarbejde og Udvikling (OECD).

(6) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(8).

(7) Dette direktiv overholder de grundlæggende rettigheder og de principper, som navnlig er nedfældet i Den Europæiske Unions charter om grundlæggende rettigheder, som generelle principper i fællesskabsretten.

(8) Da direktiv 74/150/EØF har været genstand for både talrige og væsentlige ændringer, bør dette direktiv omarbejdes for at opnå klarhed og overskuelighed -

UDSTEDT FØLGENDE DIREKTIV:

Artikel 1

Anvendelsesområde

1. Dette direktiv finder anvendelse på typegodkendelse af køretøjer, uanset om de er bygget i en eller flere etaper. Det finder anvendelse på de i artikel 2, litra d), definerede køretøjer med en konstruktivt bestemt maksimalhastighed på mindst 6 km/t.

Direktivet finder ligeledes anvendelse på EF-typegodkendelse af systemer, komponenter og tekniske enheder, der er beregnet til disse køretøjer.

2. Dette direktiv finder ikke anvendelse på:

a) godkendelse af enkeltkøretøjer

Visse klasser af køretøjer, der er omfattet af dette direktivs anvendelsesområde, og for hvilke EF-typegodkendelse er obligatorisk, kan imidlertid være omfattet af denne procedure

b) maskiner, der er særligt konstrueret til anvendelse inden for skovbrug, såsom udslæbnings- og udkørselstraktorer, jf. ISO 6814:2000

c) skovbrugsmaskiner, der er konstrueret på gravemaskinechassis, jf. ISO 6165:2001

d) udskifteligt materiel, som ved kørsel på vej løftes fuldstændigt.

Artikel 2

Definitioner

I dette direktiv forstås ved:

a) "EF-typegodkendelse": En fremgangsmåde, hvorved en medlemsstat attesterer, at en type køretøj, system, komponent eller teknisk enhed opfylder de tekniske krav i dette direktiv. EF-typegodkendelsen kan også benævnes EF-komponenttypegodkendelse, når den vedrører systemer, komponenter eller tekniske enheder.

b) "Etapevis EF-typegodkendelse": En fremgangsmåde, hvorved en eller flere medlemsstater attesterer, at en type delvis opbygget eller etapevis færdigopbygget køretøj afhængig af færdiggørelsesgraden opfylder de tekniske krav i dette direktiv.

c) "Godkendelse af enkeltkøretøjer": Fremgangsmåde, hvorved en medlemsstat attesterer, at et køretøj, der godkendes individuelt, opfylder de nationale krav.

d) "Køretøj": Enhver traktor, ethvert påhængskøretøj eller enhver form for udskifteligt trukket materiel, som er færdigopbygget, delvis opbygget eller etapevis færdigopbygget, og som er beregnet til anvendelse inden for land- eller skovbrug.

e) "Køretøjsklasse": Samling køretøjer med identiske konstruktionskarakteristika.

f) "Køretøjstype": Køretøjer af en bestemt klasse, som er identiske på de i bilag II, kapitel A, anførte væsentlige punkter. En køretøjstype kan omfatte de forskellige varianter og versioner som anført i bilag II, kapitel A.

g) "Basiskøretøj": Ethvert delvis opbygget køretøj, hvis identifikationsnummer bibeholdes under hele den efterfølgende etapevise EF-typegodkendelsesprocedure.

h) "Delvis opbygget køretøj": Ethvert køretøj, som stadig mangler mindst én etape i opbygningen, inden alle de relevante krav i dette direktiv er opfyldt.

i) "Etapevis færdigopbygget køretøj": Ethvert køretøj, som har gennemløbet hele processen for etapevis EF-typegodkendelse, og opfylder alle relevante krav i dette direktiv.

j) "Traktor": Enhver motordrevet landbrugs- eller skovbrugstraktor med hjul eller bælter, som har mindst to aksler og en konstruktivt bestemt maksimalhastighed på mindst 6 km/h, hvis funktion i det væsentlige ligger i dens trækkraft, som er særlig konstrueret til at trække, skubbe, bære eller drive forskellige former for udskifteligt landbrugs- eller skovbrugsmateriel, eller trække landbrugs- eller skovbrugspåhængskøretøjer. Traktoren kan indrettes med henblik på at transportere en ladning i forbindelse med en anvendelse inden for landbrug eller skovbrug, og/eller den kan udstyres med passagersæder.

k) "Påhængskøretøj": Ethvert skovbrugs- eller landbrugspåhængskøretøj, der hovedsagelig er beregnet til at transportere ladninger og konstrueret til at blive koblet til en traktor med henblik på en anvendelse inden for skovbrug eller landbrug. Denne klasse omfatter ligeledes påhængskøretøjer, hvor en del af ladningen bæres af traktoren. Som landbrugs- eller skovbrugspåhængskøretøj regnes også køretøjer, som er koblet til en traktor og har et fast redskab, hvis forholdet mellem køretøjets teknisk tilladte totalmasse og dets egenvægt er over eller lig med 3,0, og køretøjet ikke er konstrueret til at behandle materialer.

l) "Udskifteligt trukket materiel": Landbrugs- eller skovbrugsredskab, som er konstrueret til at blive trukket af en traktor, og som ændrer traktorens funktion eller tilfører en ny funktion. Det kan desuden omfatte et lad, der er konstrueret og udformet til anbringelse af de værktøjer og anordninger, som er nødvendige for at udføre arbejdet, og til midlertidig opbevaring af de materialer, som fremstilles, eller som er nødvendige under arbejdet. Som udskifteligt trukket materiel regnes også ethvert skovbrugs- eller landbrugskøretøj, som er beregnet til at blive trukket af en traktor og har et redskab, der er fastmonteret eller beregnet til behandling af materialer, hvis forholdet mellem køretøjets teknisk tilladte totalmasse og dets egenvægt er under 3,0.

m) "System": En samling anordninger, der i kombination udfører en bestemt funktion i et køretøj.

n) "Komponent": En anordning, som er bestemt til at være en del af et køretøj, og som kan godkendes uafhængigt af et køretøj.

o) "Teknisk enhed": En anordning, som er bestemt til at være en del af et køretøj, og som kan godkendes særskilt, dog kun i forbindelse med en eller flere bestemte køretøjstyper.

p) "Fabrikant": Den fysiske eller juridiske person, der er ansvarlig over for EF-typegodkendelsesmyndighederne for typegodkendelsesproceduren i enhver henseende og for sikring af produktionens overensstemmelse, uanset om denne person er direkte involveret i alle faser af konstruktionen af et køretøj, et system, en komponent eller en teknisk enhed. Begrebet fabrikant omfatter ligeledes:

i) enhver fysisk eller juridisk person, som til eget brug konstruerer eller lader konstruere, udfører eller lader udføre et køretøj, et system, en komponent eller en teknisk enhed

ii) enhver fysisk eller juridisk person, som i forbindelse med markedsføringen eller ibrugtagningen af et køretøj, et system, en komponent eller en teknisk enhed er ansvarlig for overensstemmelsen med dette direktiv.

"Bemyndiget repræsentant": Enhver fysisk eller juridisk person, der er etableret i Fællesskabet, og som af fabrikanten er behørigt udpeget til i dennes navn og på dennes vegne at repræsentere ham over for de kompetente myndigheder i henhold til dette direktiv.

Hvor der i det følgende henvises til udtrykket "fabrikant", forstås dette som fabrikanten eller dennes bemyndigede repræsentant.

q) "Ibrugtagning": Første anvendelse i Fællesskabet af et køretøj i overensstemmelse med dets bestemmelse. For køretøjer, hvor det før første ibrugtagning hverken er nødvendigt, at fabrikanten eller en af ham udpeget tredjemand installerer eller justerer køretøjet, anses ibrugtagningen for at have fundet sted ved registreringen eller første markedsføring.

r) "EF-typegodkendelsesmyndigheder": De myndigheder i en medlemsstat, som i enhver henseende er ansvarlige for typegodkendelse af køretøjer, systemer, komponenter og tekniske enheder, og som udsteder og i givet fald inddrager EF-typegodkendelser og fungerer som forbindelsesled til de øvrige medlemsstaters EF-typegodkendelsesmyndigheder samt er ansvarlig for kontrol med fabrikantens forholdsregler til sikring af produktionens overensstemmelse.

s) "Teknisk tjeneste": Organisation eller instans, der er udpeget til som prøvningslaboratorium at udføre prøvning og inspektion på vegne af medlemsstatens EF-typegodkendelsesmyndigheder. EF-typegodkendelsesmyndighederne kan også selv varetage denne funktion.

t) "Særdirektiver": Direktiverne i bilag II, kapitel B.

u) "EF-typegodkendelsesattest": De attester, der findes i bilag II, kapitel C, eller i et tilsvarende bilag til et særdirektiv, hvoraf det fremgår, hvilke oplysninger EF-typegodkendelsesmyndighederne skal indgive med hensyn til godkendelse.

v) "Oplysningsskema": Et af de skemaer, der findes i bilag I eller i et tilsvarende bilag til et særdirektiv, hvoraf det fremgår, hvilke oplysninger ansøgeren skal indgive.

w) "Informationsmappe": Fuldstændig sagsmappe indeholdende bl.a. alle de oplysninger, tegninger, fotografier, som ansøgeren i henhold til bilag I skal indgive til den tekniske tjeneste eller EF-typegodkendelsesmyndighederne i henhold til oplysningsskemaet i et særdirektiv eller dette direktiv.

x) "Informationspakke vedrørende typegodkendelse": Informationsmappen og de prøvningsrapporter eller andre dokumenter, som de tekniske tjenester eller EF-typegodkendelsesmyndighederne har vedlagt under udførelsen af deres opgaver.

y) "Indeks til informationspakken vedrørende typegodkendelse": Det dokument, der indeholder en liste over indholdet af informationspakken vedrørende typegodkendelse, hvor hver enkelt side er nummereret eller mærket, således at den let kan identificeres.

z) "Typeattest": Det dokument, som findes i bilag III til dette direktiv, og som udstedes af fabrikanten til attestering af, at et bestemt køretøj, der er godkendt i henhold til dette direktiv, er i overensstemmelse med alle de forskrifter, der er gældende på tidspunktet for dets produktion, og som angiver, at det kan registreres eller tages i brug i alle medlemsstaterne uden yderligere inspektion.

Artikel 3

Ansøgning om EF-typegodkendelse

1. Ansøgning indgives af fabrikanten eller dennes repræsentant til EF-typegodkendelsesmyndighederne i en medlemsstat. Denne ansøgning skal være ledsaget af en informationsmappe indeholdende de i bilag I fastsatte oplysninger.

Ved EF-typegodkendelse af systemer, komponenter eller tekniske enheder skal informationsmappen desuden stilles til rådighed for EF-typegodkendelsesmyndighederne, indtil der udstedes eller nægtes godkendelse.

2. Ved etapevis EF-typegodkendelse skal ansøgeren:

a) i første etape indgive de dele af informationsmappen og godkendelsesattesterne, der kræves for et færdigopbygget køretøj, og som svarer til basiskøretøjets opbygningsstade

b) i anden og alle efterfølgende etaper indgive de dele af informationsmappen og de EF-typegodkendelsesattester, der svarer til det aktuelle opbygningsstade, samt et eksemplar af EF-typegodkendelsesattesten, der er udstedt for det delvis opbyggede køretøj i den foregående opbygningsetape. Fabrikanten skal desuden levere en detaljeret liste over alle de ændringer og tilføjelser, der er foretaget på det delvis opbyggede køretøj.

3. Ansøgning om EF-typegodkendelse af et system, en komponent eller en teknisk enhed indgives af fabrikanten til godkendelsesmyndighederne i en medlemsstat. Ansøgningen skal være ledsaget af en informationsmappe i overensstemmelse med det relevante særdirektiv.

4. Der kan kun indgives en ansøgning om EF-typegodkendelse for et køretøj, et system, en komponent eller en teknisk enhed i en enkelt medlemsstat. Der skal indgives særskilt ansøgning for hver type, der ønskes godkendt.

Artikel 4

Proceduren for ansøgning om EF-typegodkendelse

1. Hver medlemsstat udsteder:

a) en EF-typegodkendelse for de køretøjstyper, der er i overensstemmelse med oplysningerne i informationsmappen, og som afhængig af deres klasse opfylder de tekniske krav i de relevante særdirektiver, der er anført i bilag II, kapitel B

b) en etapevis EF-typegodkendelse for de basiskøretøjer, delvis opbyggede køretøjer og etapevis færdigopbyggede køretøjer, der er i overensstemmelse med oplysningerne i informationsmappen, og som opfylder de tekniske krav i de relevante særdirektiver, der er anført i bilag II, kapitel B

c) en EF-typegodkendelse af et system, en komponent eller en teknisk enhed for alle de typer systemer, komponenter eller tekniske enheder, der er i overensstemmelse med oplysningerne i informationsmappen, og som opfylder de tekniske krav i det relevante særdirektiv, der er anført i bilag II, kapitel B.

Hvis det system, den komponent eller den tekniske enhed, der skal godkendes, kun kan fungere efter hensigten eller udvise sine særlige egenskaber i forbindelse med andre af køretøjets dele, og hvis kontrollen af, om et eller flere krav opfyldes, derfor kun kan foretages, når det system, den komponent eller den tekniske enhed, der skal godkendes, er koblet sammen med andre af køretøjets dele, det være sig virkelige eller simulerede, skal EF-typegodkendelsen af systemet, komponenten eller den tekniske enhed begrænses tilsvarende.

I så fald skal der på EF-typegodkendelsesattesten for dette system, denne komponent eller denne tekniske enhed anføres eventuelle begrænsninger i anvendelsen og eventuelle monteringsforskrifter. I forbindelse med EF-typegodkendelse af køretøjet efterprøves det, om der er taget hensyn til disse begrænsninger og forskrifter.

2. Hvis en medlemsstat vurderer, at et køretøj, et system, en komponent eller en teknisk enhed udgør en alvorlig fare for færdselssikkerheden, miljøet eller arbejdssikkerheden, selv om bestemmelserne i stk. 1 er opfyldt, kan den dog nægte at udstede EF-typegodkendelse. Den pågældende medlemsstat underretter straks de øvrige medlemsstater og Kommissionen herom, idet den begrunder sin beslutning.

3. EF-typegodkendelsesmyndighederne i hver medlemsstat sender inden for en frist på en måned EF-typegodkendelsesmyndighederne i de øvrige medlemsstater en kopi af EF-typegodkendelsesattesterne samt de dokumenter, der er specificeret i bilag II, kapitel C, for hver køretøjstype, for hvilken de har udstedt, nægtet eller inddraget en EF-typegodkendelse.

4. EF-typegodkendelsesmyndighederne i hver medlemsstat sender hver måned godkendelsesmyndighederne i de øvrige medlemsstater en liste med de i bilag VI anførte oplysninger over de EF-typegodkendelser af systemer, komponenter eller tekniske enheder, som de har udstedt, nægtet eller inddraget i den forløbne måned.

Disse myndigheder sender på anmodning fra godkendelsesmyndighederne i en anden medlemsstat straks en kopi af godkendelsesattesterne for de pågældende systemer, komponenter eller tekniske enheder og/eller en informationspakke for hver type systemer, komponenter eller tekniske enheder, for hvilken de har udstedt, nægtet eller inddraget en EF-typegodkendelsesattest.

Artikel 5

Ændringer af EF-typegodkendelser

1. Den medlemsstat, der har foretaget en EF-typegodkendelse, træffer alle nødvendige foranstaltninger for at sikre, at den bliver underrettet om alle ændringer af de oplysninger, der findes i informationspakken.

2. Ansøgning om ændring af en EF-typegodkendelse indgives udelukkende til den medlemsstat, der har udstedt den oprindelige EF-typegodkendelse.

3. Hvis der i forbindelse med en EF-typegodkendelse er sket ændringer i oplysningerne i informationspakken, skal EF-typegodkendelsesmyndighederne i den medlemsstat, der har foretaget den oprindelige godkendelse, i givet fald udstede rettelsesblade til informationspakken, idet hvert enkelt rettelsesblad tydeligt mærkes med ændringens art og den nye udstedelsesdato.

En samlet, ajourført version af informationspakken ledsaget af en detaljeret beskrivelse af ændringens art anses også for at opfylde dette krav.

4. Hver gang der udstedes rettelsesblade eller udsendes en samlet, ajourført version, rettes også indekset til informationspakken, der er knyttet som bilag til EF-typegodkendelsesattesten, således at datoen for de seneste ændringer på rettelsesbladene eller i den samlede, ajourførte version fremgår.

5. Ændringen betragtes som en "udvidelse", og godkendelsesmyndighederne i den medlemsstat, der har foretaget den oprindelige EF-typegodkendelse, udsteder en revideret EF-typegodkendelsesattest, der er forsynet med et udvidelsesnummer, og det skal af den reviderede udgave tydeligt fremgå, hvorfor og på hvilken dato udvidelsen er foretaget,

a) hvis der kræves ny kontrol

b) hvis en oplysning i EF-typegodkendelsesattesten, bortset fra bilagene, er blevet ændret

c) hvis kravene i et særdirektiv, som finder anvendelse på den dato, fra hvilken første ibrugtagning forbydes, er ændret siden den dato, der er anført på EF-typegodkendelsesattesten.

6. Hvis EF-typegodkendelsesmyndighederne i den medlemsstat, der har foretaget den oprindelige EF-typegodkendelse, vurderer, at en ændring i informationspakken berettiger til ny kontrol eller prøvning, underretter den fabrikanten herom, og de udsteder først de i afsnit 3, 4 og 5 omhandlede dokumenter, når den nye prøvning eller kontrol er gennemført med tilfredsstillende resultat.

Artikel 6

Typeattest og EF-typegodkendelsesmærke

1. Som indehaver af en EF-typegodkendelsesattest udsteder fabrikanten en typeattest.

Denne attest, der udformes efter modellerne i bilag III, skal ledsage hvert færdigopbygget eller delvis opbygget køretøj, som fremstilles i overensstemmelse med den godkendte køretøjstype.

2. Medlemsstaterne kan dog af hensyn til beskatning eller registrering af køretøjer, efter at have underrettet Kommissionen og de øvrige medlemsstater herom mindst tre måneder forinden, kræve, at oplysninger, der ikke er nævnt i bilag III, anføres på typeattesten, såfremt disse oplysninger fremgår direkte af informationspakken eller kan udledes heraf ved simpel beregning.

3. Som indehaver af en EF-typegodkendelsesattest for et system, en komponent eller en teknisk enhed skal fabrikanten anbringe sit fabriks- eller handelsmærke, typeidentifikationsmærke og/eller, hvis dette er bestemt i særdirektivet, typegodkendelsesmærke eller -nummer, på alle systemer, komponenter og tekniske enheder, der produceres i overensstemmelse med den godkendte type.

4. Som indehaver af en EF-typegodkendelsesattest, der i henhold til artikel 4, stk. 1, litra c), indeholder begrænsninger i anvendelsen af det pågældende system, den pågældende komponent eller den pågældende tekniske enhed, skal fabrikanten med hvert system, hver komponent eller hver enhed, der produceres, give detaljerede oplysninger om sådanne begrænsninger og anføre eventuelle monteringsforskrifter.

Artikel 7

Registrering, salg og ibrugtagning

1. Hver medlemsstat foretager registrering af nye typegodkendte køretøjer, tillader salg eller ibrugtagning heraf på grundlag af kriterier, der vedrører deres konstruktion eller drift, men kun, hvis disse køretøjer er ledsaget af en gyldig typeattest.

En medlemsstat må i tilfælde af delvis opbyggede køretøjer ikke forbyde salg, men den kan nægte endelig registrering eller ibrugtagning, indtil de er færdigopbygget.

2. En medlemsstat må kun tillade salg eller ibrugtagning af systemer, komponenter og tekniske enheder, hvis disse systemer, komponenter eller tekniske enheder opfylder kravene i de relevante særdirektiver og kravene i artikel 6, stk. 3.

Artikel 8

Dispensation

1. Kravene i artikel 7, stk. 1, finder hverken anvendelse på køretøjer, der er beregnet på at blive anvendt af de væbnede styrker, civilforsvaret, brandvæsenet eller ordensmagten, eller på køretøjer, der typegodkendes i henhold til stk. 2 i nærværende artikel.

2. Medlemsstaterne kan efter anmodning fra en fabrikant give dispensation fra en eller flere bestemmelser i et eller flere særdirektiver for de i artikel 9, 10 og 11 anførte køretøjer.

Medlemsstaterne sender hvert år Kommissionen og de øvrige medlemsstater en liste over disse dispensationer.

Artikel 9

Køretøjer, der produceres i små serier

For køretøjer, der produceres i små serier, må antallet af køretøjer, der årligt registreres, sælges eller ibrugtages i hver medlemsstat, ikke overstige det maksimale antal enheder, der er angivet i bilag V, del A.

Medlemsstaterne sender hvert år Kommissionen en liste over disse EF-typegodkendelser. Medlemsstater, der udsteder sådanne EF-typegodkendelser, sender en kopi af oplysningsskemaerne og EF-typegodkendelsesattesterne med alle relevante bilag til godkendelsesmyndighederne i de medlemsstater, som fabrikanten udpeger, idet undtagelsernes art anføres. Disse medlemsstater beslutter inden for en frist på tre måneder, om og i givet fald for hvor mange køretøjer de anerkender EF-typegodkendelsen af køretøjer, der skal registreres på deres område.

Artikel 10

Restkøretøjer

1. Medlemsstaterne kan i tilfælde af restkøretøjer efter anmodning fra fabrikanten i det i bilag V, del B, anførte omfang og i det i tredje afsnit anførte begrænsede tidsrum registrere og tillade salg eller ibrugtagning af fabriksnye køretøjer, der er i overensstemmelse med en køretøjstype, hvis typegodkendelse ikke længere er gyldig.

Første afsnit finder kun anvendelse på køretøjer, der

a) befinder sig på Fællesskabets område, og

b) er ledsaget af en gyldig typeattest, der blev udstedt på et tidspunkt, hvor EF-typegodkendelsen for den pågældende køretøjstype endnu var gyldig, men hvor køretøjet ikke er blevet registreret eller taget i brug, inden nævnte godkendelse blev ugyldig.

Denne mulighed er begrænset til en periode på 24 måneder for færdigopbyggede køretøjer og på 30 måneder for etapevis færdigopbyggede køretøjer regnet fra den dato, hvor EF-typegodkendelsen blev ugyldig.

2. Ved anvendelse af stk. 1 på en eller flere køretøjstyper af en bestemt klasse skal fabrikanten indgive en ansøgning til de kompetente myndigheder i hver medlemsstat, der berøres af ibrugtagningen af disse køretøjstyper. Ansøgningen skal indeholde en teknisk og/eller økonomisk begrundelse.

De pågældende medlemsstater skal inden tre måneder afgøre, hvorvidt og i givet fald for hvilket antal enheder de accepterer, at den pågældende køretøjstype registreres på deres område.

Enhver medlemsstat, der berøres af ibrugtagningen af disse køretøjstyper, er ansvarlig for, at fabrikanten overholder bestemmelserne i bilag V, del B.

Artikel 11

Uforenelige køretøjer, systemer, komponenter eller tekniske enheder

I tilfælde af køretøjer, systemer, komponenter eller tekniske enheder, der er fremstillet på grundlag af en teknologi eller principper, som er uforenelig med et eller flere krav i et eller flere særdirektiver:

a) Medlemsstaten kan udstede en midlertidig EF-typegodkendelse. Medlemsstaten skal i så fald inden for en frist på en måned sende en kopi af EF-typegodkendelsesattesten og bilagene hertil til godkendelsesmyndighederne i de øvrige medlemsstater og Kommissionen. Samtidig skal medlemsstaten fremsende en ansøgning til Kommissionen om tilladelse til at udstede EF-typegodkendelse i henhold til dette direktiv.

Ansøgningen skal ledsages af en rapport, som indeholder:

i) en begrundelse for, hvorfor den pågældende teknologi eller de pågældende principper bevirker, at køretøjet, systemet, komponenten eller den tekniske enhed ikke er forenelig(t) med kravene i et eller flere af de relevante særdirektiver

ii) en beskrivelse af de sikkerheds-, miljøbeskyttelses- og arbejdssikkerhedsaspekter, der berøres, og de forholdsregler, der er truffet

iii) en beskrivelse af de prøvninger og prøveresultater, hvoraf det fremgår, at sikkerheden, miljøbeskyttelsen og arbejdssikkerheden er på et mindst lige så højt niveau som det, kravene i et eller flere af de relevante særdirektiver indebærer

b) Kommissionen skal inden for en frist på tre måneder efter modtagelse af den fuldstændige rapport sende et udkast til beslutning til det udvalg, som er anført i artikel 20, stk. 1. Kommissionen beslutter efter proceduren i artikel 20, stk. 2, om det tillades medlemsstaten at udstede EF-typegodkendelse i henhold til dette direktiv.

Kun anmodningen om tilladelse til at udstede en godkendelse og udkastet til beslutning fremsendes til medlemsstaterne på det/de officielle sprog i disse medlemsstater.

c) Hvis anmodningen godkendes, kan medlemsstaten udstede en EF-typegodkendelse i henhold til dette direktiv. Det skal i så fald fremgå af beslutningen, om der gælder nogen begrænsninger for dens gyldighed. Gyldighedsperioden for enhver EF-typegodkendelse skal være mindst 36 måneder.

d) Når de pågældende særdirektiver er blevet tilpasset den tekniske udvikling, således at de køretøjer, systemer, komponenter eller tekniske enheder, for hvilke der er udstedt godkendelse i henhold til bestemmelserne i nærværende artikel, er i overensstemmelse med de ændrede direktiver, skal medlemsstaterne konvertere sådanne godkendelser til typegodkendelser, der er i overensstemmelse med nærværende direktiv, idet der gives en rimelig frist til at foretage de nødvendige ændringer af komponenterne eller de tekniske enheder, herunder fjernelse af enhver henvisning til eventuelle begrænsninger eller undtagelser.

e) Hvis de nødvendige foranstaltninger til tilpasning af særdirektiverne ikke er gennemført, kan gyldigheden af typegodkendelser, som er udstedt i henhold til bestemmelserne i nærværende artikel, forlænges efter anmodning fra den medlemsstat, som har udstedt EF-typegodkendelsen, ved en yderligere beslutning af Kommissionen.

f) En undtagelse, der indrømmes for første gang i henhold til nærværende artikel, kan danne grundlag for det i artikel 20 omhandlede udvalg i forbindelse med andre identiske ansøgninger.

Artikel 12

Ækvivalens

1. På forslag af Kommissionen kan Rådet med kvalificeret flertal inden for rammerne af multilaterale og bilaterale aftaler mellem Fællesskabet og tredjelande anerkende, at procedurer, som er fastsat ved internationale regulativer eller ved bestemmelser i tredjelande, er ækvivalente med dette direktivs og særdirektivernes krav for eller bestemmelser om EF-typegodkendelse af køretøjer, systemer, komponenter og separate tekniske enheder.

2. Ækvivalensen af EF-typegodkendelser, der udstedes i henhold til særdirektiverne om motorkøretøjer som defineret i direktiv 70/156/EØF og anført i bilag II, kapitel B, del II.A, i nærværende direktiv anerkendes.

3. Ækvivalensen af typegodkendelser, der udstedes i henhold til de UNECE-regulativer, der findes som bilag til den reviderede overenskomst af 1958, der findes i bilag II, kapitel B, del II.B, i nærværende direktiv anerkendes.

4. Ækvivalensen af de prøvningsrapporter, der udstedes på grundlag af de standardiserede regulativer fra OECD, som findes i bilag II, kapitel B, del II.C, i nærværende direktiv anerkendes som et alternativ til de prøvningsrapporter, der udstedes på grundlag af de relevante særdirektiver.

Artikel 13

Foranstaltninger vedrørende produktionens overensstemmelse

1. Når en medlemsstat udsteder EF-typegodkendelse, skal den for denne godkendelse træffe de i bilag IV anførte fornødne foranstaltninger for, i givet fald i samarbejde med EF-typegodkendelsesmyndighederne i de øvrige medlemsstater, at kontrollere, om der er truffet passende foranstaltninger til sikring af, at de producerede køretøjer, systemer, komponenter eller tekniske enheder er i overensstemmelse med den godkendte type.

2. Når en medlemsstat har udstedt EF-typegodkendelse, skal den for denne godkendelse træffe de i bilag IV anførte fornødne foranstaltninger for, i givet fald i samarbejde med EF-typegodkendelsesmyndighederne i de øvrige medlemsstater, at kontrollere, om de i stk. 1 anførte foranstaltninger fortsat er passende, og om de producerede køretøjer, systemer, komponenter eller tekniske enheder fortsat er i overensstemmelse med den godkendte type.

Kontrol med, at produktionen er i overensstemmelse med den godkendte type, begrænses til de procedurer, der er anført i bilag IV, del 2.

Artikel 14

Oplysningspligt

Medlemsstaternes EF-typegodkendelsesmyndigheder underretter inden for en frist på en måned hinanden om inddragelse af EF-typegodkendelser og om årsagen hertil.

Artikel 15

Beskyttelsesklausuler

1. Hvis en medlemsstat finder, at køretøjer, systemer, komponenter eller tekniske enheder af en bestemt type udgør en alvorlig fare for færdsels- eller arbejdssikkerheden, selv om de er ledsaget af en gyldig typeattest eller er mærket på passende vis, kan den dog i højst seks måneder nægte registreringen af sådanne køretøjer eller forbyde salget eller ibrugtagningen på sit område af sådanne køretøjer, systemer, komponenter eller tekniske enheder.

Den pågældende medlemsstat underretter straks de øvrige medlemsstater og Kommissionen herom med en begrundelse for sin beslutning.

2. I de i stk. 1 anførte tilfælde holder Kommissionen snarest muligt samråd med de berørte parter.

Hvis Kommissionen efter dette samråd konstaterer:

a) at foranstaltningen er berettiget, underretter den straks den medlemsstat, der har taget initiativ hertil, og de øvrige medlemsstater herom

b) at foranstaltningen er uberettiget, underretter den straks den medlemsstat, der har taget initiativ hertil, samt fabrikanten herom.

Hvis den i stk. 1 anførte beslutning skyldes en mangel i et af særdirektiverne, vedtages beslutningen om at fastholde den efter proceduren i artikel 20, stk. 2.

Artikel 16

Manglende overensstemmelse med den godkendte type

1. Ved manglende overensstemmelse med den godkendte type forstås, at der konstateres afvigelser i forhold til EF-typegodkendelsesattesten og/eller informationspakken, som den medlemsstat, der har udstedt godkendelsen, ikke har givet tilladelse til i henhold til artikel 5, stk. 3.

Et køretøj anses ikke for at være i uoverensstemmelse med den godkendte type, hvis de tolerancer, der er tilladt i særdirektiver, er overholdt.

2. Hvis en medlemsstat, der har udstedt en EF-typegodkendelse, konstaterer, at køretøjer, systemer, komponenter eller tekniske enheder, som er ledsaget af en typeattest eller forsynet med et godkendelsesmærke, ikke er i overensstemmelse med den type, den har godkendt, træffer den de nødvendige foranstaltninger for at sikre, at de producerede køretøjer, systemer, komponenter eller tekniske enheder atter bringes i overensstemmelse med den godkendte type.

Godkendelsesmyndighederne i den pågældende medlemsstat underretter godkendelsesmyndighederne i de øvrige medlemsstater og Kommissionen om de trufne foranstaltninger, der om nødvendigt kan omfatte inddragelse af godkendelsen.

3. EF-typegodkendelsesmyndighederne anmoder den medlemsstat, der har EF-typegodkendt et system, en komponent, en teknisk enhed eller et delvis opbygget køretøj, om at træffe de nødvendige foranstaltninger for at sikre, at de producerede køretøjer atter bringes i overensstemmelse med den godkendte type, når

a) et køretøjs manglende overensstemmelse i forbindelse med EF-typegodkendelse af en køretøjstype udelukkende skyldes et systems, en komponents eller en teknisk enheds manglende overensstemmelse, eller

b) et etapevis færdigopbygget køretøjs manglende overensstemmelse i forbindelse med etapevis EF-typegodkendelse udelukkende skyldes manglende overensstemmelse af et system, en komponent eller en teknisk enhed, der er en integrerende del af det delvis opbyggede køretøj, eller af selve det delvis opbyggede køretøj.

De kompetente myndigheder skal straks underrette Kommissionen, og stk. 2 finder anvendelse.

Artikel 17

Kontrol af den manglende overensstemmelse

Hvis en medlemsstat fastslår, at køretøjer, systemer, komponenter eller tekniske enheder, som er ledsaget af en EF-typeattest eller forsynet med et EF-typegodkendelsesmærke, ikke er i overensstemmelse med den godkendte type, kan den anmode den medlemsstat, der har udstedt EF-typegodkendelsen, om at kontrollere, om de producerede køretøjer, systemer, komponenter eller tekniske enheder er i overensstemmelse med den godkendte type.

Denne kontrol skal finde sted snarest muligt og under alle omstændigheder senest seks måneder efter, at anmodningen er fremsat.

Artikel 18

Meddelelse om beslutninger og retsmidler

Der skal gives en udførlig begrundelse for alle beslutninger om at nægte eller inddrage en EF-typegodkendelse, nægte registrering eller forbyde ibrugtagning eller salg, som træffes i medfør af bestemmelser, der er vedtaget til gennemførelse af direktivet.

Den berørte part underrettes om beslutningen med angivelse af, hvilke retsmidler der er til rådighed i medfør af den gældende lovgivning i medlemsstaterne, og hvilke tidsfrister der gælder for anvendelse af disse retsmidler.

Artikel 19

Ændring af bilagene til dette direktiv og særdirektiverne

1. De foranstaltninger, som er nødvendige for at gennemføre dette direktiv for så vidt angår nedennævnte spørgsmål, vedtages efter proceduren i artikel 21, stk. 2:

a) ændringer, som er nødvendige for at tilpasse bilagene til dette direktiv, eller

b) ændringer, som er nødvendige for at tilpasse de tekniske bilag til særdirektiverne, eller

c) indførelsen af bestemmelser vedrørende EF-typegodkendelse af tekniske enheder i særdirektiverne.

2. Hvis der i henhold til beslutning 97/836/EF indføres nye regler eller ændringer af eksisterende regler, som Fællesskabet har godkendt, tilpasser Kommissionen bilagene til nærværende direktiv i overensstemmelse med proceduren i artikel 20, stk. 2.

Artikel 20

Udvalg

1. Kommissionen bistås af et udvalg.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF, fastsættes til tre måneder.

3. Udvalget vedtager selv sin forretningsorden.

Artikel 21

Meddelelse om EF-typegodkendelsesmyndigheder og tekniske tjenester

1. Medlemsstaterne underretter Kommissionen og de øvrige medlemsstater om navne og adresser på:

a) EF-typegodkendelsesmyndighederne og i givet fald, hvilke fagområder de enkelte myndigheder er ansvarlige for, og

b) de tekniske tjenester, som de har udpeget, med angivelse af, hvilke prøvninger hver enkelt tjeneste er udpeget til at udføre.

De udpegede tekniske tjenester skal opfylde de harmoniserede standarder om drift af prøvningslaboratorier (EN-ISO/IEC 17025:2000), idet følgende bestemmelser samtidig skal overholdes:

i) en fabrikant kan kun udpeges som teknisk tjeneste, når dette er udtrykkelig hjemlet i særdirektiverne eller de alternative regulativer

ii) en teknisk tjeneste kan benytte andet udstyr end sit eget, forudsat at EF-typegodkendelsesmyndighederne har givet deres samtykke hertil.

2. Det antages, at en udpeget teknisk tjeneste opfylder den i stk. 1, litra b), omhandlede harmoniserede standard.

Kommissionen kan dog i givet fald anmode medlemsstaterne om at godtgøre dette.

3. Tekniske tjenester i et tredjeland kan kun udpeges inden for rammerne af bilaterale eller multilaterale aftaler mellem Fællesskabet og det pågældende tredjeland.

Artikel 22

Gennemførelse

1. Medlemsstaterne vedtager og offentliggør de nødvendige love og administrative bestemmelser for at gennemføre nærværende direktiv senest den 31. december 2004. Medlemsstaterne underretter straks Kommissionen herom.

De anvender disse bestemmelser fra 1. juli 2005.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale love og administrative bestemmelser, som de vedtager på det område, der er omfattet af direktivet.

Artikel 23

Gennemførelsesforanstaltninger vedrørende EF-typegodkendelser

1. For så vidt angår køretøjer af klasse T1, T2 og T3 anvender medlemsstaterne dette direktiv

a) for nye køretøjstyper fra den 1. juli 2005

b) for alle nye køretøjer, der tages i brug fra den 1. juli 2009.

2. For så vidt angår andre køretøjsklasser end de i stk. 1 omhandlede, anvender medlemsstaterne dette direktiv, når alle særdirektiver for en køretøjsklasse som defineret i bilag II er vedtaget

a) for nye køretøjstyper tre år efter den dato, hvor det sidste særdirektiv, som skal vedtages, træder i kraft

b) for alle køretøjer, der er taget i brug, seks år efter den dato, hvor det sidste særdirektiv, som skal vedtages, træder i kraft.

3. Medlemsstaterne kan, hvis en fabrikant anmoder herom, anvende dette direktiv på nye køretøjstyper fra datoen for alle relaterede særdirektivers vedtagelse.

Artikel 24

Ophævelse

1. Direktiv 74/150/EØF ophæves med virkning fra den 1. juli 2005.

2. Henvisninger til direktiv 74/150/EØF gælder som henvisninger til nærværende direktiv og læses i henhold til den i bilag VIII anførte ækvivalenstabel.

Artikel 25

Ikrafttrædelse

Dette direktiv træder i kraft på dagen for offentliggørelsen i Den Europæiske Unions Tidende.

Artikel 26

Adressater

Dette direktiv er rettet til medlemsstaterne.

Udfærdiget i...den

På Europa-Parlamentets vegne

Formand

På Rådets vegne

Formand

(1) EFT C 151 E af 25.6.2002, s. 3.

(2) EFT C 221 af 17.9.2002, s. 5.

(3) Europa-Parlamentets udtalelse af 9.4.2002 (endnu ikke offentliggjort i EUT), Rådets fælles holdning af 16. december 2002 og Europa-Parlamentets afgørelse af...(endnu ikke offentliggjort i EUT).

(4) EFT L 84 af 28.3.1974, s. 10. Senest ændret ved Kommissionens direktiv 2001/3/EF (EFT L 28 af 30.1.2001, s. 1).

(5) EFT L 42 af 23.2.1970, s. 1. Senest ændret ved Kommissionens direktiv 2001/116/EF (EFT L 18 af 21.1.2002, s. 1).

(6) EFT L 225 af 10.8.1992, s. 72. Senest ændret ved Europa-Parlamentets og Rådets direktiv 2000/7/EF (EFT L 106 af 3.5.2000, s. 1).

(7) EFT L 346 af 17.12.1997, s. 78.

(8) EFT L 184 af 17.7.1999, s. 23.

BILAGSFORTEGNELSE

>TABELPOSITION>

BILAG I

>PIC FILE= "CE2003084DA.001102.TIF">

>PIC FILE= "CE2003084DA.001201.TIF">

>PIC FILE= "CE2003084DA.001301.TIF">

>PIC FILE= "CE2003084DA.001401.TIF">

>PIC FILE= "CE2003084DA.001501.TIF">

>PIC FILE= "CE2003084DA.001601.TIF">

>PIC FILE= "CE2003084DA.001701.TIF">

>PIC FILE= "CE2003084DA.001801.TIF">

>PIC FILE= "CE2003084DA.001901.TIF">

>PIC FILE= "CE2003084DA.002001.TIF">

>PIC FILE= "CE2003084DA.002101.TIF">

>PIC FILE= "CE2003084DA.002201.TIF">

>PIC FILE= "CE2003084DA.002301.TIF">

>PIC FILE= "CE2003084DA.002401.TIF">

>PIC FILE= "CE2003084DA.002501.TIF">

>PIC FILE= "CE2003084DA.002601.TIF">

>PIC FILE= "CE2003084DA.002701.TIF">

>PIC FILE= "CE2003084DA.002801.TIF">

>PIC FILE= "CE2003084DA.002901.TIF">

BILAG II

KAPITEL A

Definition af køretøjsklasser og -typer

A. KØRETØJER INDDELES I KLASSER SOM FØLGER:

1. Klasse T: Hjultraktorer

- Klasse T1: Hjultraktorer med konstruktivt bestemt maksimalhastighed på højst 40 km/h, mindste sporvidde for den aksel, der er nærmest føreren(1), på 1150 mm eller derover, tjenestemasse over 600 kg og frihøjde 1000 mm eller derunder.

- Klasse T2: Hjultraktorer med konstruktivt bestemt maksimalhastighed på højst 40 km/h, mindste sporvidde under 1150 mm, tjenestemasse over 600 kg og frihøjde 600 mm eller derunder. Når højden af traktorens tyngdepunkt(2) (målt i forhold til jorden) divideret med den gennemsnitlige minimumsporvidde af hver aksel er over 0,90, er den konstruktivt bestemte maksimalhastighed dog begrænset til 30 km/h.

- Klasse T3: Hjultraktorer med konstruktivt bestemt maksimalhastighed på højst 40 km/h og tjenestemasse på 600 kg eller derunder.

- Klasse T4: Hjultraktorer til særlige formål med en konstruktivt bestemt maksimalhastighed på højst 40 km/h (jf. definitionen i tillæg 1).

- Klasse T5: Hjultraktorer med en konstruktivt bestemt maksimalhastighed over 40 km/h.

2. Klasse C: Bæltetraktorer

Bæltetraktorer, som fremdrives og styres ved hjælp af bælter, og som inddeles i klasse C1-C5 svarende til klasse T1-T5.

3. Klasse R: Påhængskøretøjer

- Klasse R1: Påhængskøretøjer, for hvilke summen af de enkelte akslers teknisk tilladte akseltryk er højst 1500 kg.

- Klasse R2: Påhængskøretøjer, for hvilke summen af de enkelte akslers teknisk tilladte akseltryk er over 1500 kg, men højst 3500 kg.

- Klasse R3: Påhængskøretøjer, for hvilke summen af de enkelte akslers teknisk tilladte akseltryk er over 3500 kg, men højst 21000 kg.

- Klasse R4: Påhængskøretøjer, for hvilke summen af de enkelte akslers teknisk tilladte akseltryk er over 21000 kg.

Hver påhængskøretøjsklasse angives ligeledes med et bogstav "a" eller "b" afhængig af den hastighed, som påhængskøretøjet er konstrueret til:

- "a" for påhængskøretøjer, der er konstrueret til en hastighed på højst 40 km/h

- "b" for påhængskøretøjer, der er konstrueret til en hastighed over 40 km/h.

Eksempel: Rb3 er en påhængskøretøjsklasse, for hvilke summen af de enkelte akslers teknisk tilladte akseltryk er over 3500 kg, men højst 21000 kg, og som er konstrueret til at blive koblet til en traktor i klasse T5.

4. Klasse S: Udskifteligt trukket materiel

- Klasse S1: Udskiftelige trukne landbrugs- eller skovbrugsmateriel, for hvilke summen af de enkelte akslers teknisk tilladte akseltryk er højst 3500 kg.

- Klasse S2: Udskiftelige trukne landbrugs- eller skovbrugsmateriel, for hvilke summen af de enkelte akslers teknisk tilladte akseltryk er over 3500 kg.

Hver klasse af udskifteligt trukket materiel angives ligeledes med et bogstav "a" eller "b" afhængig af den hastighed, som materiellet er konstrueret til:

- "a" for udskifteligt trukket materiel, der er konstrueret til en hastighed på højst 40 km/h

- "b" for udskifteligt trukket materiel, der er konstrueret til en hastighed over 40 km/h.

Eksempel: Sb2 er en klasse udskifteligt trukket materiel, for hvilke summen af de enkelte akslers teknisk tilladte akseltryk er over 3500 kg, og som er konstrueret til at blive koblet til en traktor i klasse T5.

B. DEFINITION AF KØRETØJSTYPER

1. Hjultraktorer

I dette direktiv forstås ved:

- "type": traktorer, der er af samme klasse og identiske, i det mindste hvad angår følgende væsentlige punkter:

- fabrikant

- den af fabrikanten angivne typebetegnelse

- væsentlige konstruktionsaspekter centralrørschassis/længdevangechassis

- leddelt chassis (klare og grundlæggende forskelle)

- motor (forbrændingsmotor/el-motor/hybridtype)

- aksler (antal).

- "variant": traktorer af samme type og identiske i det mindste på følgende punkter:

- motor:

- funktionsprincip

- cylinderantal og -arrangement

- forskelle i effekt på højst 30 % (den største effekt er 1,3 gange den mindste)

- forskelle i slagvolumen på højst 20 % (den største værdi er 1,2 gange den mindste)

- drivaksler (antal, placering, indbyrdes forbindelse)

- styrende aksler (antal og placering)

- forskel i tilladt totalmasse på over 10 %

- transmission (art)

- styrtsikkert personværn

- bremsede aksler (antal)

- "version" af en variant: traktorer sammensat af dele, som er anført i informationsmappen i overensstemmelse med bilag I.

2. Bæltetraktorer: som for hjultraktorer

3. Påhængskøretøjer:

- "type": påhængskøretøjer, der er af samme klasse og identiske, i det mindste hvad angår følgende væsentlige punkter:

- fabrikant

- den af fabrikanten angivne typebetegnelse

- væsentlige konstruktionsaspekter:

- centralrørschassis/længdevangechassis/leddelt chassis (klare og grundlæggende forskelle)

- aksler (antal)

- "variant": påhængskøretøjer af samme type og identiske i det mindste på følgende punkter:

- styrende aksler (antal, placering, indbyrdes forbindelse)

- forskel i tilladt totalmasse på over 10 %

- bremsede aksler (antal).

4. Udskifteligt trukket materiel: det samme som for påhængskøretøjer

KAPITEL B

Liste over krav i forbindelse med EF-typegodkendelse af et køretøj

Del I

Liste over særdirektiver

>TABELPOSITION>

Forklaring:

X= gyldig under de foreliggende omstændigheder

(X)= gyldig efter eventuel ændring

SD= særdirektiv

-= ikke relevant

I= det samme som for T afhængig af klasserne

Del II A

Nedenstående tabel viser, hvilke særdirektiver om motorkøretøjer (i den seneste gældende udgave på datoen for EF-typegodkendelse) der kan benyttes som alternativ til de tilsvarende særdirektiver om landbrugs- og skovbrugstraktorer.

>TABELPOSITION>

Del II B

De regulativer, der i det efterfølgende delvis stammer fra bilaget til den reviderede overenskomst af 1958 (EØF/FN), og som i deres seneste udgave på datoen for EF-typegodkendelse i henhold til de tilsvarende særdirektiver anerkendes af Fællesskabet i dets egenskab af kontraherende part i overenskomsten, finder anvendelse som et alternativ til de tilsvarende særdirektiver om landbrugs- og skovbrugstraktorer og om motorkøretøjer i del II.A i tabellen.

>TABELPOSITION>

Del II C

Henvisning til OECD-regulativer

De (fuldstændige) prøvningsrapporter, der udstedes på grundlag af OECD-regulativerne, og som angives nedenfor, kan anvendes som et alternativ til de prøvningsrapporter, der udstedes på grundlag af de relevante direktiver.

>TABELPOSITION>

SD: vil blive genstand for et særdirektiv.

Tillæg 1

Del I

Definition af specialkøretøjer og liste over krav i forbindelse med EF-typegodkendelse heraf

Følgende specialkøretøjer opfylder særlige behov:

1. T4-traktorer

1.1. T4.1: Traktorer med stor frihøjde

Traktorer, der er konstrueret til arbejde i høje kulturer i rækker, f.eks. vinmarker. De er karakteriseret ved, at hele eller en del af chassiset er særlig højt, således at de kan køre parallelt med planterækkerne med højre og venstre hjul på hver sin side af en eller flere rækker. Disse traktorer er konstrueret til at køre med eller drive redskaber, der kan være monteret fortil, mellem akslerne, bagtil eller på et lad. Traktoren har i arbejdsstillingen en frihøjde på over 1000 mm målt i planterækkernes lodrette plan. Når højden af traktorens tyngdepunkt(1) (målt i forhold til jorden, med dæk af normale dimensioner) divideret med gennemsnittet af akslernes minimumsporvidde er over 0,90, er den konstruktivt bestemte maksimalhastighed begrænset til 30 km/h.

1.2. T4.2: Ekstra brede traktorer

Traktorer, der er karakteriseret ved deres store dimensioner, og som især anvendes til bearbejdning af store landbrugsarealer.

1.3. T4.3: Traktorer med lille frihøjde

Landbrugs- eller skovbrugstraktorer med fire drivende hjul, hvis udskiftelige materiel er beregnet til anvendelse inden for landbrug eller skovbrug, som er karakteriseret ved et bærende chassis, der er udstyret med et eller flere kraftudtag og har en teknisk tilladt totalmasse på højst 10 tons, samt hvor forholdet mellem den teknisk tilladte totalmasse og den maksimale køreklare egenmasse er under 2,5. Disse traktorers tyngdepunkt (målt i forhold til jorden, med dæk af normale dimensioner) er desuden under 850 mm.

2. Klasse C4

C4.1: Bæltetraktorer med stor frihøjde: er defineret analogt med klasse T4.1.

Del II

Anvendelse af særdirektiverne på specialkøretøjer

>TABELPOSITION>

Forklaring:

X= gyldig under de foreliggende omstændigheder

(X)= gyldig efter eventuel ændring

SD= kræver særdirektiv

-= ikke relevant

(1) Ifølge ISO-standard 789 - 6:1982.

Tillæg 2

Fremgangsmåde for EF-typegodkendelse af en køretøjstype

1. Ved ansøgning i henhold til artikel 3 (bilag I, model B) skal godkendelsesmyndighederne:

a) kontrollere, at godkendelserne, der udstedes i henhold til særdirektiver, svarer til de relevante krav i de pågældende særdirektiver, og de kan lade foretage den prøvning og kontrol, som hvert enkelt af de manglende særdirektiver kræver

b) ved gennemgang af dokumentationsmaterialet sikre sig, at de køretøjsspecifikationer og -data, der kræves i del I i oplysningsskemaet vedrørende køretøjerne, også indgår i informationspakken eller typegodkendelsesattesterne i forbindelse med de typegodkendelser, der er udstedt i henhold til de relevante særdirektiver, og i de tilfælde, hvor et punkt i del I i oplysningsskemaet ikke findes i informationspakken vedrørende en typegodkendelse, der er udstedt i henhold til et af særdirektiverne, kontrollere, at den pågældende del eller egenskab svarer til oplysningerne i informationsmappen

c) på stikprøver af køretøjer af den type, der skal godkendes, foretage eller lade foretage inspektion af køretøjsdele og systemer for at kontrollere, at køretøjet/køretøjerne er konstrueret i overensstemmelse med oplysningerne i den informationspakke, der er godkendt for så vidt angår alle de typegodkendelser, der er udstedt i henhold til særdirektiverne

d) i givet fald foretage eller lade foretage den nødvendige kontrol af monteringen af tekniske enheder.

2. Der skal til inspektionen under punkt 1, litra c), udtages tilstrækkeligt mange køretøjer til, at der kan ske passende kontrol af de forskellige kombinationer, der skal godkendes, efter følgende kriterier:

- motor

- gearkasse

- drivaksler (antal, placering, indbyrdes forbindelse)

- styrende aksler (antal og placering)

- bremsede aksler (antal)

- styrtsikkert personværn.

3. Ved ansøgning i henhold til artikel 3 (bilag I, model A) skal EF-typegodkendelsesmyndighederne:

a) lade foretage den prøvning og kontrol, som hvert enkelt af de relevante særdirektiver kræver

b) kontrollere, at køretøjet svarer til oplysningerne i informationsmappen og opfylder de tekniske krav i alle de relevante særdirektiver

c) i givet fald foretage eller lade foretage den nødvendige kontrol af monteringen af tekniske enheder.

KAPITEL C

EF-typegodkendelsesattest for et køretøj

>PIC FILE= "CE2003084DA.004201.TIF">

>PIC FILE= "CE2003084DA.004301.TIF">

>PIC FILE= "CE2003084DA.004401.TIF">

>PIC FILE= "CE2003084DA.004501.TIF">

Del II

Prøvningsresultater

>PIC FILE= "CE2003084DA.004601.TIF">

Tillæg 1

>PIC FILE= "CE2003084DA.004702.TIF">

(1) Når der er tale om traktorer med vendbar førerplads (vendbart sæde og rat) skal den aksel nærmest føreren, som skal tages i betragtning, være den, hvor dækkene har den største diameter.

(2) I overensstemmelse med ISO-standard 789 - 6:1982.

BILAG III

EF-TYPEATTEST

Del I

>PIC FILE= "CE2003084DA.004802.TIF">

>PIC FILE= "CE2003084DA.004901.TIF">

>PIC FILE= "CE2003084DA.005001.TIF">

>PIC FILE= "CE2003084DA.005101.TIF">

>PIC FILE= "CE2003084DA.005201.TIF">

>PIC FILE= "CE2003084DA.005301.TIF">

>PIC FILE= "CE2003084DA.005401.TIF">

>PIC FILE= "CE2003084DA.005501.TIF">

>PIC FILE= "CE2003084DA.005601.TIF">

>PIC FILE= "CE2003084DA.005701.TIF">

>PIC FILE= "CE2003084DA.005801.TIF">

>PIC FILE= "CE2003084DA.005901.TIF">

>PIC FILE= "CE2003084DA.006001.TIF">

Del II

>PIC FILE= "CE2003084DA.006101.TIF">

>PIC FILE= "CE2003084DA.006201.TIF">

>PIC FILE= "CE2003084DA.006301.TIF">

>PIC FILE= "CE2003084DA.006401.TIF">

>PIC FILE= "CE2003084DA.006501.TIF">

>PIC FILE= "CE2003084DA.006601.TIF">

>PIC FILE= "CE2003084DA.006701.TIF">

>PIC FILE= "CE2003084DA.006801.TIF">

BILAG IV

PROCEDURER FOR PRODUKTIONENS OVERENSSTEMMELSE

1. INDLEDENDE VURDERING

1.1. Inden EF-typegodkendelsesmyndighederne i en medlemsstat udsteder EF-typegodkendelse, skal den sikre sig, at der forefindes sådanne forholdsregler og procedurer, at det effektivt kan kontrolleres, at produktionen af de pågældende komponenter, systemer, tekniske enheder eller køretøjer er i overensstemmelse med den godkendte type.

1.2. EF-typegodkendelsesmyndighederne kontrollerer, om kravet i punkt 1.1 er opfyldt. Denne kontrol kan dog også varetages af EF-typegodkendelsesmyndighederne i en anden medlemsstat på vegne af ovenstående myndigheder. I sidstnævnte tilfælde skal disse godkendelsesmyndigheder i den anden medlemsstat udfærdige en overensstemmelseserklæring med angivelse af, hvilke områder og produktionsfaciliteter de mener har betydning for det pågældende produkt.

1.3. EF-typegodkendelsesmyndighederne skal desuden anse kravene i punkt 1.1 for opfyldt, hvis fabrikanten (i henseende til de(t) pågældende produkt(er)) er registreret i henhold til den harmoniserede standard "EN ISO 9001:2000 med den tilladte udelukkelse af kravene vedrørende design- og udviklingskoncepter, punkt 7.3 'leveranceopfølgning'" eller en tilsvarende akkrediteringsstandard. Fabrikanten skal levere alle oplysninger om registreringen og forpligte sig til at underrette godkendelsesmyndighederne om eventuelle ændringer i dens gyldighed eller omfang.

1.4. Godkendelsesmyndighederne skal på anmodning fra EF-typegodkendelsesmyndighederne i en anden medlemsstat straks sende sidstnævnte den overensstemmelseserklæring, der er nævnt i punkt 1.2, eller oplyse, at de ikke kan afgive en sådan erklæring.

2. PRODUKTIONENS OVERENSSTEMMELSE

2.1. Alle køretøjer, systemer, komponenter og tekniske enheder, der er godkendt i henhold til dette direktiv eller et særdirektiv, skal produceres på en sådan måde, at de stemmer overens med den type, der er godkendt, hvilket vil sige, at de skal være i overensstemmelse med kravene i dette direktiv eller et af særdirektiverne i den udtømmende liste i bilag II.

2.2. Når EF-typegodkendelsesmyndighederne i en medlemsstat udsteder EF-typegodkendelse, skal de sikre sig, at der forefindes passende foranstaltninger og dokumenterede kontrolplaner, som fastlægges i samråd med fabrikanten for hver enkelt EF-typegodkendelse, med henblik på med bestemte tidsintervaller at gennemføre sådanne prøver og tilhørende kontroller, at overensstemmelse med den godkendte type til stadighed kontrolleres, herunder i givet fald de prøver, som foreskrives i særdirektiverne.

2.3. Navnlig skal indehaveren af EF-typegodkendelsen:

2.3.1. sikre sig, at der findes procedurer, der gør det muligt effektivt at kontrollere, at produkterne (køretøjer, systemer, komponenter og tekniske enheder) er i overensstemmelse med EF-typegodkendelsen

2.3.2. have adgang til det udstyr, som er nødvendigt for at kunne kontrollere overensstemmelsen med hver enkelt godkendt type

2.3.3. sikre sig, at prøvningsresultaterne registreres, og at tilhørende dokumenter er tilgængelige i et tidsrum, der fastsættes i samråd med EF-typegodkendelsesmyndighederne, og som ikke må være længere end ti år

2.3.4. analysere resultaterne af hver type prøvning med henblik på at kontrollere og sikre sig, at produktets karakteristika holdes konstante inden for den normale variation i en industriproduktion

2.3.5. sørge for, at der for hver enkelt produkttype udføres mindst de kontroller, der er foreskrevet i dette direktiv, og prøvningerne i de relevante særdirektiver i den udtømmende liste i bilag II

2.3.6. sørge for, at der, hvis prøveeksemplarer eller dele efter den pågældende prøvning viser sig ikke at være i overensstemmelse, foretages en ny prøveudtagning og prøvning. Der skal træffes de nødvendige foranstaltninger til atter at bringe den pågældende produktion i overensstemmelse med den godkendte type.

2.3.7. For EF-typegodkendelser af køretøjer indskrænkes de kontroller, der er omhandlet i punkt 2.3.5, til de kontroller, der er nødvendige til at påvise, at specifikationerne i henhold til godkendelsen er overholdt.

2.4. De myndigheder, der har udstedt EF-typegodkendelsen, kan når som helst kontrollere de metoder, der anvendes til overensstemmelseskontrol på de enkelte produktionsanlæg. Hyppigheden af denne efterprøvning fastsættes under hensyntagen til de foranstaltninger, der eventuelt er anerkendt ifølge punkt 1.2 eller 1.3 i dette bilag, og således, at de relevante kontroller efterprøves gennem et tidsrum, der er tilpasset den tillid, indehaveren af typegodkendelsen nyder hos godkendelsesmyndighederne.

2.4.1. Ved hver inspektion skal prøvningsregistre og produktionsjournaler fremlægges for inspektøren.

2.4.2. Inspektøren kan, hvis prøvningens art taler herfor, udtage tilfældige stikprøver til prøvning i fabrikantens laboratorium (eller hos den tekniske tjeneste, hvis særdirektivet foreskriver dette). Det mindste stikprøveantal kan fastsættes under hensyntagen til resultaterne af fabrikantens egen kontrol.

2.4.3. Hvis kontrolniveauet ikke forekommer tilfredsstillende, eller hvis det synes nødvendigt at efterprøve de prøvninger, der er udført efter punkt 2.4.2, udtager inspektøren stikprøver til kontrol hos den tekniske tjeneste, der har foretaget typegodkendelsesprøvningen.

2.4.4. EF-typegodkendelsesmyndighederne kan udføre enhver kontrol og prøvning, der er foreskrevet i dette direktiv eller i de relevante særdirektiver på den udtømmende liste i bilag II.

2.4.5. Finder EF-typegodkendelsesmyndighederne utilfredsstillende resultater ved en inspektion, skal de påse, at der træffes foranstaltninger til hurtigst muligt at genoprette produktionens overensstemmelse.

BILAG V

A. GRÆNSEVÆRDIER FOR SMÅ SERIER

Antallet af enheder for hver type, som årligt registreres, sælges eller ibrugtages i en medlemsstat, må ikke overstige det tal, der er angivet nedenfor ud for den pågældende køretøjsklasse:

>TABELPOSITION>

B. GRÆNSEVÆRDIER FOR RESTKØRETØJER

Det antal køretøjer af en eller flere typer, der tages i brug i hver medlemsstat efter den i artikel 10 fastlagte procedure, må ikke overstige 10 % af det antal køretøjer af alle de berørte typer, der blev taget i brug i løbet af de foregående to år i den pågældende medlemsstat, dog mindst 20 enheder.

Typeattesten for de køretøjer, der tages i brug i henhold til denne procedure, forsynes med en særlig påtegning.

BILAG VI

>PIC FILE= "CE2003084DA.007202.TIF">

BILAG VII

FREMGANGSMÅDE FOR ETAPEVIS TYPEGODKENDELSE

1. GENERELT

1.1. Kun ved samarbejde mellem alle de involverede fabrikanter kan etapevis EF-typegodkendelse bringes til at fungere tilfredsstillende. Med dette for øje skal EF-typegodkendelsesmyndighederne, inden de udsteder EF-typegodkendelse i første eller en efterfølgende etape, påse, at de pågældende fabrikanter har truffet passende arrangementer til at udlevere og udveksle dokumenter og information, således at den etapevis færdigopbyggede køretøjstype opfylder de tekniske krav i alle de relevante særdirektiver i bilag II.

Sådan information omfatter oplysninger om relevante godkendelser af systemer, komponenter og tekniske enheder samt om køretøjsdele, der indgår i det delvis opbyggede køretøj, men endnu ikke er godkendt.

1.2. De EF-typegodkendelser, der er omfattet af dette bilag, udstedes ud fra køretøjstypens aktuelle opbygningsstade, og de omfatter alle godkendelser i tidligere etaper.

1.3. Den enkelte fabrikant er ved en etapevis EF-typegodkendelse ansvarlig for godkendelse af de systemer, komponenter og tekniske enheder, som han producerer eller tilføjer til det foregående opbygningsstade, og for denne produktions overensstemmelse. Han er ikke ansvarlig for det, der er godkendt i en tidligere etape, undtagen i de tilfælde, hvor han foretager så omfattende ændringer på de pågældende dele, at den tidligere udstedte EF-typegodkendelse bliver ugyldig.

2. PROCEDURER

Ved ansøgning i henhold til artikel 4, stk. 2, skal EF-typegodkendelsesmyndighederne:

a) kontrollere, at alle godkendelserne i henhold til særdirektiverne svarer til de relevante krav i det pågældende særdirektiv

b) sørge for, at alle oplysninger, der er relevante ud fra køretøjets opbygningsstade, findes i informationsmappen

c) med hensyn til dokumentationsmaterialet sikre sig, at de(n) køretøjsspecifikation(er) og -data, der kræves i del I af informationsmappen, også indgår blandt oplysningerne i de informationspakker og/eller EF-typegodkendelsesattester, der er udstedt i henhold til særdirektiver, og i de tilfælde, hvor et punkt i del I af informationsmappen for et færdigopbygget køretøj ikke indgår i informationspakken vedrørende typegodkendelse i henhold til et særdirektiv, kontrollere, at den pågældende del eller egenskab svarer til oplysningerne i informationsmappen

d) på en stikprøve af køretøjer af den type, der skal godkendes, foretage eller lade foretage inspektion af køretøjsdele og -systemer for at kontrollere, at køretøjet (køretøjerne) er konstrueret i overensstemmelse med oplysningerne i informationspakken for så vidt angår godkendelser udstedt i henhold til særdirektiverne

e) i givet fald foretage eller lade foretage den nødvendige kontrol af monteringen af de pågældende tekniske enheder.

3. ANTAL KØRETØJER TIL INSPEKTION

Der skal til inspektionen under punkt 2, litra d), udtages tilstrækkelig mange køretøjer til, at der under hensyntagen til køretøjets opbygningsstade kan ske behørig kontrol af de forskellige kombinationer, der skal godkendes med hensyn til følgende kriterier:

- motor

- gearkasse

- drivaksler (antal, placering, indbyrdes forbindelse)

- styrende aksler (antal og placering)

- bremsede aksler (antal)

- styrtsikkert personværn.

4. IDENTIFIKATION AF KØRETØJET

I anden etape og alle efterfølgende etaper skal hver fabrikant ud over det i direktiv 89/173/EØF af 21. december 1988 om indbyrdes tilnærmelse af medlemsstaternes lovgivning vedrørende visse dele og specifikationer for landbrugs- og skovbrugstraktorer(1) foreskrevne skilt forsyne køretøjet med et supplerende skilt.

Skiltet skal være solidt fastgjort på et iøjnefaldende og let tilgængeligt sted, som indgår i en køretøjsdel, der normalt ikke udskiftes i køretøjets levetid. Følgende oplysninger skal i nævnte rækkefølge fremgå af skiltet på tydelig og uforgængelig vis:

- fabrikantens navn

- del 1, 3 og 4 af EF-typegodkendelsesnummeret

- EF-typegodkendelsesetape

- køretøjets identifikationsnummer

- køretøjets tilladte totalmasse

- tilladt masse af påhængskøretøj

- vogntogets tilladte totalmasse (når et påhængskøretøj kan kobles til køretøjet)(2)

- tilladt akseltryk på hver aksel, begyndende med forreste aksel(3)

- tilladt lodret belastning på koblingspunktet(4).

(1) EFT L 67 af 10.3.1989, s. 1. Senest ændret ved Kommissionens direktiv 2000/1/EF (EFT L 21 af 26.1.2000, s. 16).

(2) Kun hvis værdien er ændret i løbet af den aktuelle godkendelsesetape.

(3) Kun hvis værdien er ændret i løbet af den aktuelle godkendelsesetape.

(4) Kun hvis værdien er ændret i løbet af den aktuelle godkendelsesetape.

BILAG VIII

ÆKVIVALENSTABEL

>TABELPOSITION>

RÅDETS BEGRUNDELSE

I. INDLEDNING

Det foreslåede direktiv er baseret på artikel 95 i EF-traktaten i henhold til proceduren i artikel 251.

Europa-Parlamentet godkendte den 9. april 2002(1) Kommissionens forslag uden ændringer.

Det Økonomiske og Sociale Udvalg afgav udtalelse(2) den 29. maj 2002.

Rådet vedtog den 16. december 2002 sin fælles holdning, som den foreligger i dok. 10506/02.

II. FORMÅL

Direktivet er den endelige omarbejdning af direktiv 74/150/EØF(3) om EF's typegodkendelse af landbrugs- og skovbrugshjultraktorer; det udvider sidstnævnte direktivs anvendelsesområde til nye typer af traktorer og af deres påhængskøretøjer og udskifteligt trukket materiel og gør EF-typegodkendelse obligatorisk.

III. ANALYSE AF DEN FÆLLES HOLDNING, SOM DEN FORELIGGER I DOK. 10506/02

1. Generelt

Rådet har i den fælles holdning:

- ændret ordlyden i betragtning 2 og 6, sidstnævnte for at tilpasse den til den standardiserede lovtekst

- foretaget nogle horisontale ændringer i den anvendte terminologi ("redskaber" er f.eks. blevet erstattet med "materiel" i hele teksten)

- foretaget mindre ændringer i de dokumenter, der sendes fra en typegodkendelsesmyndighed til andre medlemsstater som i artikel 4, stk. 3

- slået artikel 8 og 9 sammen til en ny artikel 8

- omarbejdet nogle af procedurerne for håndtering af uforenelighed (artikel 11)

- forenklet beskyttelsesklausulerne (artikel 15)

- ændret ordlyden (artikel 20) af udvalgsproceduren i overensstemmelse med den standardiserede lovtekst, der anvendes i denne type sager

- forlænget tidsfristen for direktivets gennemførelse med seks måneder (artikel 22)

- omskrevet og udvidet artikel 23 om gennemførelsesforanstaltninger

- øget grænseværdierne for små serier med 50 % og udeladt begrænsningerne for individuel EF-typegodkendelse (bilag V).

2. Nye elementer i den fælles holdning set i forhold til Kommissionens forslag

Betragtning 2 - Anvendelsesområde

Det tilføjede punktum i denne betragtning muliggør en eventuel fremtidig udvidelse af direktivet til andre landbrugskøretøjer.

Betragtning 6 - Gennemførelsesforanstaltninger

Den nuværende ordlyd ændrer henvisningen til komitologiafgørelsen i overensstemmelse med den standardiserede lovtekst, der anvendes i denne type sager.

Artikel 1 - Anvendelsesområde

Direktivets anvendelsesområde er blevet ændret til at omfatte alle typegodkendelsesprocesser, således at EF-typegodkendelse bliver den eneste, der er mulig. Der er tilføjet en udtrykkelig henvisning til artikel 2, litra d), så det tydeligt fremgår, hvilke køretøjer direktivet omfatter.

Der er også foretaget horisontale terminologiske ændringer ("redskaber" er erstattet med "materiel", og "bugserede plove" er igen medtaget i anvendelsesområdet).

Artikel 2 - Definitioner

Flere definitioner er omarbejdet i henhold til definitionerne i direktivet om motorkøretøjer, 70/156/EF. Ud over horisontale terminologiske ændringer ("typegodkendelse" bliver til "EF-typegodkendelse", "redskaber" er erstattet med "materiel", "testing body" er erstattet med "technical service" (begge oversat til "teknisk tjeneste" på dansk), "EC type-approval report" er erstattet med "EC type-approval certificate" (begge oversat til "EF-typegodkendelsesattest" på dansk) er nogle afsnit ændret til stykker.

Definitionen af "fabrikant" er tydeliggjort i artikel 2, litra p).

Definitionen af "typeattest" er tilføjet i artikel 2, litra z).

Artikel 4, stk. 3 - Udveksling af oplysninger mellem typegodkendelsesmyndigheder

Ud over horisontale terminologiske ændringer er dette stykke let omskrevet for at angive, hvilke dokumenter der sendes fra en typegodkendelsesmyndighed til de andre typegodkendelsesmyndigheder.

Artikel 9 - Små serier

Antallet af køretøjer, der udgør en lille serie, er øget med 50 % (ændring i bilag V, afsnit A).

Artikel 11 - Uforenelighed

Ud over horisontale terminologiske ændringer er indskrænkningen af den særlige typegodkendelses territoriale anvendelsesområde slettet. Denne særlige typegodkendelse kaldes nu "midlertidig typegodkendelse" for at fremhæve, at dette direktiv ikke giver en medlemsstat bemyndigelse til egenhændigt at meddele typegodkendelse til køretøjer, systemer, komponenter eller tekniske enheder - den vil stadig skulle anmode det i artikel 20, stk. 1, omtalte udvalg om tilladelse. I det tidligere direktiv skulle medlemsstaterne ansøge Kommissionen for at anbefale en ændring af direktivet.

Artikel 15 - Beskyttelsesklausuler

Henvisningen til mulige grunde til at nægte registrering eller ibrugtagning er slettet for ikke at indskrænke denne artikels anvendelsesområde unødigt.

Artikel 20 - Udvalgsprocedure

Ordlyden af denne artikel er erstattet med den standardiserede lovtekst, der anvendes i denne type sager.

Artikel 22 - Gennemførelse

Fristen for gennemførelse er forlænget fra januar 2005 til juli 2005.

Artikel 23 - Gennemførelsesforanstaltninger

Denne artikel er omskrevet for at:

- fastsætte forskellige gennemførelsesfrister alt efter køretøjets klasse, for så vidt angår køretøjer af klasse T1, T2 og T3 behøver medlemsstaterne bl.a. ikke længere vente på vedtagelsen af de særdirektiver, der mangler i bilag II, kapitel B)

- tydeliggøre forholdet mellem dette direktiv og særdirektiverne

- tillade medlemsstaterne tidligst at anvende dette direktiv, når særdirektiverne træder i kraft, hvis fabrikanterne ønsker det således.

IV. KONKLUSION

Den fælles holdning, der er vedtaget med enstemmighed af Rådet, er forenklet yderligere for at nå dette direktivs mål, nemlig dels at afkorte den tid, det tager at bringe produktet på markedet ("time to market"), dels gennem harmonisering af godkendelsesprocessen og indførelse af princippet om gensidig anerkendelse på dette område at fjerne behovet for at opfylde forskellige nationale tekniske krav.

(1) Udtalelse T5-0139/2002.

(2) Det Økonomiske og Sociale Udvalgs udtalelse (EFT C 221 af 17.9.2002).

(3) EFT L 84 af 28.3.1974, s. 10.